Държавен вестник, бр. 111, 2025 г., стр. 51

БРОЙ  111	
Д Ъ Р Ж А В Е Н  В Е С Т Н И К 	
СТР.  51   
процедурите за дезинфекция, защита на клиента и здравните изисквания, регламентирани в 
нормативни актове. След всяка употреба инструментите и пособията задължително се 
почистват с подходящ детергент, изплакват се и се дезинфекцират с биоцид, разрешени за 
предоставяне на пазара за продуктов тип 2 по реда на Закона за защита от вредното 
въздействие на химичните вещества и смеси и/или на Регламент (ЕС) № 528/2012, при 
спазване на условията на издаденото разрешение и на изискванията, посочени на етикета 
Професията изисква мануална сръчност, визуален контакт, естетически усет и стил. 
Необходимо е лицето да бъде приветливо, внимателно и способно да комуникира уважително 
и ясно с различни типове и възрастови групи клиенти. При изпълнение на своите 
професионални задължения трябва правилно да преценява и взема бързо и адекватно решение 
за избор на най-подходящата услуга съобразно изискванията и предпочитанията на клиента, 
да проявява отговорност, комбинативност и дискретност. 
Лице, което е придобило квалификация по част от професията, следва да упражнява 
единствено дейностите, свързани със съдържанието на професионалното обучение. 
2.2. Трета степен на професионална квалификация по професията 
Фризьорът, придобил трета степен на професионална квалификация по професията 
„Фризьорство“, изпълнява разширен набор от фризьорски услуги – подстригване по различни 
техники, бръснарски техники и топли кърпи при мъже, изсушаване и стилизиране, боядисване, 
обезцветяване, химическо третиране (например къдрене, изправяне), процедури за коса и 
скалп, удължаване и сгъстяване на коса по различни методи, както и текстуриране и 
моделиране на коса, като използва съвременни техники, инструменти и козметични продукти. 
Той консултира мъже, жени и деца при избора им на услуги и козметични продукти за коса. 
При съмнение за наличие на кожен или здравословен проблем дава съвет за посещение на 
лекар специалист по кожни и венерически болести или към лекар по обща медицина. Отчита 
структурата и състоянието на косата, както и желаната визия. Използва съвременни 
козметични продукти и технологии (методи, техники и процеси на работа във фризьорската 
практика) и дава препоръки за поддръжка в домашни условия. 
Фризьорът прилага въведени технологии и спазва установени професионални 
стандарти при изпълнението на услугите. Познава химичния състав и начина на действие и 
взаимодействие на козметичните продукти, избира подходящи инструменти, следи за 
безопасното им използване и поддръжка. Изготвя разходни норми за време на изпълнение на 
услуга и за вложените козметични продукти и консумативи. Носи отговорност за правилното 
и безопасното изхвърляне на течни и твърди отпадъци по време на работа. Работи с уреди и 
апарати, използвани в професионалната фризьорска практика, свързана с третиране и 
диагностика на косата и скалпа. Осъществява комуникация с доставчици и клиенти, работи в 
екип и допринася за добрата организация в салона. В случай на необходимост работи със 
специализиран софтуер за организиране на дейността на салона. 
Фризьорът създава правила за работа в съответствие с нормативните изисквания за 
здравословни и безопасни условия на труд и за опазване на околната среда и носи отговорност 
за тяхното стриктно спазване. Полага необходимите грижи съобразно техническите 
изисквания за състоянието на инструментите и оборудването, отговаря за безопасната 
експлоатация при тяхното използване.